དེ་རྗེས་དགུང་ལོ་༢༡ཐོག་ཞང་ཞུང་གི་ཡུལ་རྟ་སྒོ་དྭངས་རྭ་ཁྱུང་ལུང་དངུལ་མཁར་སོགས་ལ་ཕེབས་ནས་སྒོམ་སྒྲུབ་ཉམས་ལེན་ཚུལ་བཞིན་གནས་མཛད་ཁྱད་པར་དུ་བཅུ་ཕྲག་རིག་པའི་གནས་ལ་ཕུལ་དུ་ཕྱིན་པའི་ཁྱུང་སྤྲུལ་འཇིགས་མེད་ནམ་མཁའི་རྡོ་རྗེའི་མདུན་ནས་གསོ་བ་རིག་པ་སོགས་རིག་པའི་གནས་ཁག་ལ་གསན་སྦྱོངས་བུམ་པ་གང་བྱོས་ཚུལ་དུ་བྱང་ཆུབ་པར་གསན་སྦྱོངས་མཛད་ཅིང་གནས་མཆོག་གངས་དཀར་ཏི་སེ་སོགས་ལ་ཕེབས་ཏེ་ཉམས་ལེན་རྒྱ་ཆེར་གནང་ནས་མཚོ་མ་ཕམ་དང་བྱེ་མ་གཡུང་དྲུང་གི་གནས་དབལ་གྱི་བྲག་ཕུག་རོང་ཆེན་སོགས་གནས་རི་དང་སྒྲུབ་ཕུག་བྱིན་ཆེན་ཀུན་ལ་ཕེབས་ཏེ་སྒོམ་སྒྲུབ་ཉམས་ལེན་བསྐྱངས་ཏེ་གྲུབ་རྟགས་རྫུ་འཕྲུལ་གྱི་སྒོ་ནས་ལྷ་སྲིན་སྡེ་བརྒྱད་རྣམས་དམ་བཏགས་ཏེ་ཐར་པ་བདེ་ཆེན་གྱི་ཞིང་དུ་བཀོད་དེ་འགྲོ་དོན་རྒྱ་ཆེར་མཛད་པའོ།དེ་རྗེས་བྲུ་ཞུ་སྤ་རྨེའུ་གཤེན་སོགས་ཀྱི་གདན་ས་རིམ་བཞིན།གྲྭ་ས་གོང་འོག་བར་གསུམ་དང་།ཞུ་རི་ཞིང་དགོན།གཤེན་དར་ལྡིང་།སྤ་ལ་ཕུགརྨེའུ་བཟང་རི་དགོན་སོགས་ལ་ཕེབས་ནས་མཁན་ཆེན་ཕུན་ཚོགས་བློ་གྲོས་ཀྱི་མདུན་ནས་དྲང་སྲོང་གི་གཙང་ཁྲིམས་ཉིན་བརྒྱ་ལྔ་བཅུའི་སྡོམ་པ་བཞེས་ཤིང་སློབ་དཔོན་ཚུལ་ཁྲིམས་རྒྱལ་མཚན་སོགས་མཁན་མཆོག་དུ་མའི་མདུན་དུ་དབང་ལུང་ཁྲིད་གསུམ་དང་བཅུ་ཕྲག་རིག་པའི་གནས་སོགས་གསན་སྦྱོངས་མཛད་པས་ཁྱད་འཕགས་ཅན་དུ་གྱུར་ཏེ་རང་ཡུལ་ཕྱོགས་སུ་ཕེབས།དེ་ནས་གནས་མཆོག་ཤེལ་ལེ་རྒྱ་གར་དང་།ཁ་བ་དཀར་པོ།ཙ་རི་བཅས་ལ་ཞབས་བསྐོར་དུ་ཕེབས་ཏེ་བསྟན་འགྲོའི་དོན་དུ་མཛད་འཕྲིན་རྒྱ་ཆེར་བསྐྱངས།དེ་རྗེས་སྤ་དགོན་གཡུང་དྲུང་རབ་བསྟན་གླིང་དུ་བྱོན་ནས་བཅུ་ཕྲག་རིག་པའི་གནས་ཀུན་ཕུལ་དུ་ཕྱིན་པའི་སྤ་སྟོན་གཡུང་དྲུང་བསྟན་པ་འབྲུག་གྲགས་དང་སློབ་དཔོན་གཡུང་དྲུང་བློ་ལྡན་རྣམ་གཉིས་ཀྱི་མདུན་ནས་མཚན་ཉིད་ཀྱི་གཞུང་ཆེན་སྡེ་ལྔ་སོགས་དང་ལྔ་རིགས་ཤེས་བྱའི་གནས་ཀུན་སྒྲོ་འདོགས་བཅད་དེ་འགྲན་པའི་ཟླ་དང་བྲལ་བར་བརྟེན་ཀུན་གྱི་བསྟོད་ཡུལ་དུ་གྲགས་པ་མ་ཟད་བཀའ་རབ་འབྱམས་པ་དགེ་བའི་བཤེས་གཉེན་ཆེན་མོའི་མཚན་སྙན་བཞེས་ཤིང་མཁན་སློབ་རྣམ་གཉིས་ཀྱིས་ཁྱེད་ནི་སངས་རྒྱས་བསྟན་པའི་གསལ་བྱེད་ཞིག་ཡིན་པ་གདོན་མི་ཟ་གསུང་ནས་མགུལ་དར་སྒྲོན་ཞིང་བསྔགས་བརྗོད་ཀྱི་མེ་ཏོག་འཐོར།དེ་རྗེས་གནས་ཆེན་ཀོང་པོ་བོན་རི་ལ་ཕེབས་ནས་སྒྲུབ་ཕུག་ཁག་ལ་ཉམས་ལེན་ལྷོ་མེད་མཛད་པས་ཐུན་མིན་གྱི་རྟགས་མཚན་དུ་མ་མངའ་ཞིང་གྲུབ་དབང་འཇའ་ལུས་པའི་རིང་ལུགས་འཆང་བ་རྒྱལ་ཚབ་བློ་གྲོས་རྒྱ་མཚོའི་མདུན་ནས་མཛོད་ཆེན་ལྔ་ཡི་ཁྲི་ལུང་སོགས་མ་ལུས་པ་གསན་མཛད་པས་ཤར་རྫ་ཡི་སློབ་མའི་ཡང་རྩེར་གྲགས།གཞན་ཡང་རིས་མེད་ཀྱི་སྐྱེས་ཆེན་མཁན་ཆེན་ཉི་མ་དབང་རྒྱལ་དང་དབྲ་སྤྲུལ་དྲི་མེད་འོད་ཟེར་ཉག་གཏེར་གསང་སྔགས་གླིང་པ་འགྲོ་འདུལ་སངས་རྒྱས་གླིང་པ་རྣལ་འབྱོར་བཟོད་པ་རྒྱལ་མཚན་གཤེན་བཟའ་ལྷ་བཙུན་སློབ་དཔོན་སངས་རྒྱས་བསྟན་འཛིན་སོགས་མཁས་ཤིང་གྲུབ་པ་བསྙེན་པའི་སྐྱེས་ཆེན་དུ་མའི་མདུན་ནས་དབང་ལུང་ཁྲིད་གསུམ་སོགས་ཐུགས་བཅུད་མ་ལུས་པ་བུམ་པ་གང་བྱོས་ཀྱི་ཚུལ་དུ་གསན་སྦྱོངས་མཛད་པས་འཁོར་འདས་རོ་གཅིག་རྟོགས་པའི་རྣལ་འབྱོར་བ་ཞིག་གྱུར་བ་ལགས་སོ།དེ་རྗེས་དམ་པ་ཁོང་ནི་ལྷག་བསམ་དྲི་མ་མེད་པའི་སྟོབས་ཀྱིས་སྤྱིར་སངས་རྒྱས་གཡུང་དྲུང་བོན་གྱི་བསྟན་པ་དང་དགོས་སུ་ཧོར་ཚོ་དྲུག་ཅུའི་སེར་སྐྱ་མི་དམངས་རྣམས་ཀྱིས་འདོད་དོན་ལྟར་རང་དགོན་ཕུར་ནག་གཡུང་དྲུང་འོད་ཚལ་གླིང་དུ་ཕེབས་ཏེ་དགོན་པའི་ཐུགས་འགན་ཡོངས་སུ་བཞེས་ནས་ཕྱི་ཡི་འཁོར་ཡུག་དང་ནང་གི་བསྟན་བཞེངས་སོགས་ཕྱོགས་གང་ནས་བསྐུལ་བའི་གནས་དང་མཆོད་པའི་ཞིང་མཆོག་ཞིག་བསྐྲུན་མཛད་པས་དད་ལྡན་སེར་སྐྱ་ཡོངས་ཀྱིས་དགའ་བའི་མེ་ཏོག་འཐོར་ཞིང་ཀུན་གྱིས་བསྐུལ་འོས་སུ་གྱུར།